送李汝臣同年謫官導江主簿
作者：司馬光
朝代：宋

paragraphs: 得喪互循環，古今昧終始。
百歳落其間，僅與毫芒似。
所以達人心，身外不復紀。
愁來若亂絲，疏解當以理。
昔君關外來，籍籍聲華起。
憑案一濡毫，萬言俱落紙。
老生闚其文，色若寒灰死。
閣筆不能下，敢有玼瑕指。
或時抵卿相，入門俱倒屣。
閽夫迎受謁，不敢揚眸視。
解褐吏邊州，長塗初進跬。
蛟龍得尺水，雙骼方嶷嶷。
西羌負德澤，飛鏑聳邊鄙。
添兵十萬餘，斗粟無支擬。
州郡走符檄，縱横恣鞭箠。
閭閻浪愁苦，卒食半糠粃。
上官知君才，悉以儲糧委。
開倉募平糴，至者車連軌。
嚴明束吏手，誘諭提民耳。
留穀受金去，若與同儕市。
弦朔未云周，露積丘山比。
曾無轉餉勞，坐飽防秋士。
幕府上其功，明詔深嘉美。
爲僚登九寺，長人專百里。
聊用報勤劬，未言窮任使。
何期逢怨讎，意外成瘡痏。
刺骨舞文法，吹毛出瑕滓。
清霜五月飛，慘烈傷蘭芷。
鸞鳯失椅梧，飄泊還荆枳。
聖朝方任能，大過尚收齒。
况於濟時具，蹔然遭詆訾。
寧因青蠅惡，遂取璵璠毁。
良工構明堂，必不遺杞梓。
勉哉益自立，勿爲窮衰止。
人生難豫期，神理無終否。
庸知今日憂，不爲後日喜。
吾道誠無虧，壈坎安足恥。
關山迤邐長，百劍連天倚。
縈紆結危棧，迥入雲星裏。
蜀國富嬉遊，花繁春酒旨。
莫作弔原文，投之岷江水。